**Tilos és milliós bírság járhat a genetikailag módosított díszhalak értékesítéséért**

**Országszerte több kisállat-kereskedésben is genetikailag módosított (GMO) díszhalak értékesítését igazolta a Nébih. Az érintett vállalkozásokkal szemben eljárás indult, összességében milliós nagyságrendű bírságra számíthatnak. A hatóság kiemelten felhívja a kereskedők figyelmét, hogy a génmódosított állatok forgalomba hozatala az Európai Unióban szigorúan tilos.**

Az állatjóléti előírások betartását vizsgálták az elmúlt hónapokban a hazai kisállat-kereskedésekben a Nébih ellenőrei. Az üzletek egy részében azonban szokatlanul élénk színű, UV fény alatt „világító” „színes tetra” és „kiwi szumátrai díszmárna”\* halakra figyeltek fel a szakemberek. Próbavásárlást tartottak, majd a halaknál a Nébih laboratóriuma igazolta, hogy valóban genetikailag módosított egyedekről van szó.

A kedvezőtlen tapasztalat miatt a Nébih összehangolt célellenőrzést tartott februárban az előzetes adatgyűjtés szerint érintett Fejér- és Hajdú-Bihar vármegyei, valamint fővárosi díszhal árusító kereskedésekben. A genetikai vizsgálatok minden esetben igazolták: a halak rendkívüli színét az okozza, hogy a genetikai állományuk egy másik élőlény, jellemzően tengeri medúza vagy korall génjeit is tartalmazza.

Az Európai Unió a génmódosított állatok forgalomba hozatalát nem engedélyezi, így a vonatkozó irányelv alapján a szóban forgó állatok értékesítése jogellenes. 300 ezer forinttól 10 millió forintig terjedő bírsággal sújtható a géntechnológiával módosított díszhal

* behozatala,
* forgalomba hozatala,
* az ország területéről való kivitele,
* szállítása.

A Nébih az érintett vállalkozásokkal szemben eljárást indított, melyek lezárásakor milliós nagyságrendű bírság várható. A hatóság kiemelten felhívja a kisállat-kereskedők figyelmét, hogy a génmódosított állatok forgalomba hozatala az Európai Unióban tilos. A jogellenes gyakorlatot a jövőben is kiemelten ellenőrizni fogják a szakemberek.

**Háttérinformáció:**

\*Az ún. „színes tetra”-ként forgalmazott, fekete tetrából (*Gymnocorymbus ternetzi*)és pl. „kiwi szumi” fantázianéven szumátrai díszmárnából (*Puntius tetrazona)* idegen gén hozzáadásával előállított halak a törzsalak fajnál jóval színesebb, dekoratívabb változatok. Ismertek még a zebradánió (*Danio rerio*), sziámi harcoshal (Betta splendens), vitorláshal *(Pterophyllum scalare)* és Stendhal-hal (*Epalzeorhynchos* bicolor vagy *Labeo* bicolor) GM változatai is.

2023. március 9.

Nemzeti Élelmiszerlánc-biztonsági Hivatal